***The Sontaran Experiment*** er en *Doctor Who*-historie på to episoder som ble vist på BBC One 22. februar og 1. mars 1975.

Arbeidstittelen for denne historien var *The Destructors*. Dette er den andre *Doctor Who*-historien som ikke har noen scener som er tatt opp i studio. Den første var *Spearhead from Space*. Hele historien ble filmet på Dartmoor. I motsetning til *Spearhead from Space*, ble *The Sontaran Experiment* tatt opp på bånd, istedenfor film, som var vanlig når man skulle filme ute. Tom Baker brakk kragebeinet mens de tok opp historien, men siden han hadde på seg et langt skjerf, kunne de bruke det for å gjemme kragen han måtte gå med. I actionscenene ble Doktoren derfor spilt av Terry Walsh som også spilte Zake.

Det er likheter mellom denne historien og filmen *Robot Man* fra 1950-årene. I filmen blir Ro-Man sendt til jorden før invasjonsstyrkene for å lete etter de siste menneskene. Scenen hvor Styre tar Sarah til fange og blir avbrutt av marsjalen er nesten identisk med scenen i filmen hvor Ro-Man skal begynne med å eksperimentere på Alice, som han har fanget, men blir avbrutt av kommandøren.

Handling
--------

### 1

Doktoren, Harry og Sarah Jane ankommer jorden fra Nerva via transmaten. Den virker ikke skikkelig og Doktoren begynner med å reparere den mens Harry og Sarah utforsker området. Sarah ser og hører noe på toppen av en ås, men Harry sier at det ikke er noe der og at det ikke har vært liv på planeten på 10 000 år. Det viser seg at han ikke har rett. To menn, Zake og Erak, spionerer på Doktoren mens han reparerer transmaten. Erak løper over til en tredje mann, Krans, som sitter ved et bål og forteller ham om den fremmede. I mellomtiden snubler Harry over kanten av et hull og faller ned i det. Han klarer ikke å komme seg ut og Sarah finner ut at hullet var tildekket med vilje.

En svevende robot dukker opp bak Zake, som fremdeles spionerer på Doktoren. Han løper og den forfølger ham til han faller ned et stup. Doktoren hører at han roper og finner liket. Erak og Krans dukker opp. De tror at Doktoren har drept Zake og bedøver ham med våpnene sine før han får tid til å forklare. Mens de bærer ham bort, spionerer enda en mann, Roth, på dem.

Sarah løper tilbake til transmaten og leter etter Doktoren, men hun finner bare den soniske skrutrekkeren. Hun begynner å rope etter ham, men han svarer ikke. Hun løper tilbake til hullet og ser at Harry har forsvunnet. I mellomtiden hadde noen begynt å kaste steiner på ham og da han prøvde å finne et skjulested fant han en vei ut. Sarah begynner å klatre ned i hullet, men Roth tar tak i henne og drar henne i skjul rett før roboten svever forbi. Etter den har forsvunnet introduserer Roth seg til Sarah. Han forteller at det var han som dekket til hullet i et forsøk på å fange roboten. Han sier at den tilhører en utenomgjordisk skapning som bor blant steinene og at denne skapningen har torturert ham og drept to av mannskapet hans. Roth er tydelig traumatisert og sverger på at han aldri skal bli kidnappet igjen. Da Sarah forteller ham om de andre hun ankom med, svarer Roth at Doktoren har blitt tatt med til leirplassen.

Ved leirplassen våkner Doktoren opp og Erak og Krans forhører ham. De forlanger å få vite hva han har gjort med resten av mannskapet deres. Vural, lederen av mannskapet, ankommer leirplassen. Doktoren forklarer at da han fant Zake var han allerede død. Han sier også at han ankom planeten med transmat fra Nerva, men de tror ham ikke. De sier at Nerva ikke eksisterer, at det er den tapte kolonien. Mennene viser seg å være fra en annen koloni, GalSec. Plutselig ser Doktoren en rar knapp på Vurals klær og han sier at det ikke er menneskelig teknologi. Knappen viser seg å være et kamera og et annet sted blir de observert av noen med en hand med fire fingre.

Roth tar med Sarah til leiplasen, men han nekter selv å nærme seg den. Han sier at han så Vural gå til steinene og den utenomgjordiske lot ham gå. Mennene ved leirplassen diskuterer Doktorens historie og Krans innrømmer at han tror at det Doktoren sier er sant. Vural forhører Doktoren igjen og han forklarer at menneskene på Nerva sov for lenge og at det er derfor de ikke hadde kommet tilbake enda. Vural og de andre sier at et frakteskip fra Galsec har forsvunnet. De mottok et nødsignal fra jorden, men da de kom frem, forsvant skipet deres. De var opprinnelig ni stykker, men en etter en forsvant de. Doktoren tilbyr seg å fikse transmaten slik at de kan dra opp til Nerva og kontakte GalSec, men Vural sier at de ikke tar imot ordre fra «gammelfolket» fordi at mens de på Nerva ikke gjorde noe annet enn å sove, dro resten av menneskene ut i galaksen og bygget et stort imperium.

Roth dukker plutselig opp og mens Erak, Krans og Vural forfølger ham befrir Sarah Doktoren. Roth klarer å komme seg vekk og møter Sarah og Doktoren. De drar til hullet hvor Doktoren undersøker rester han fant på bakken som viser seg å være fra en terulliansk motor. Doktoren synes det er rart siden det ikke finnes terullianere i galaksen. Han sier at det må være en annen vei ut fra hullet og begynner å klatre ned i det. Han faller ned til bunnen og besvimer. Roboten returnerer og fanger Roth og Sarah ved hjelp av kabler.

Harry har i mellomtiden kommet seg opp på åsen hvor han ser en stor metallsfære blant steinene. Mens han ser på ankommer roboten sfæren med Sarah og Roth. Døren på sfæren åpner seg og ut kommer en sontarer.

### 2

Sarah tror først det er Linx, som hun tidligere møtte i *The Time Warrior*, men han introduserer seg som Styre. Roth prøver å rømme og Styre dreper ham. Han sier at Roth allerede hadde blitt testet og er derfor ubrukelig. Sarah, derimot, er en kvinne og derfor mye mer interessant. Doktoren har i mellomtiden våknet opp og roper etter Sarah. Zake, Krans og Vural finner ham og tvinger ham til å klatre opp. Roboten returnerer igjen og tar trioen til fange. Doktoren klatrer ned til bunnen av hullet og finner samme veien ut som Harry fant.

Harry finner en mann som er lenket fast til en stor stein og som er veldig dehydrert. Styre har også lenket Sarah fast til en stein i nærheten og plassert et apparat på pannen hennes. Han sier at han er klar over at Sarah ikke kom med de andre i skipet og vil vite hvor hun kom fra. Sarah svarer at hun kommer fra jorden, men han tror henne ikke. Han forsegler området rundt henne med et kraftfelt og går til en sendestasjon og rapporterer til sin overordede, marsjalen. Marsjalen er utålmodig etter å få rapporten, men Styre sier at han har møtt på noen motsetninger han må få klarhet i før han kan fremlegge den. Det viser seg også at det var Styre som lurte mennene til jorden.

Styre begynner så med å utsette Sarah for eksperiment 7: motstand mot frykt. Apparatet på Sarah gir henne hallusinasjoner og hun får panikk. Doktoren finner henne og bruker den soniske skrutrekkeren til å bryte gjennom kraftfeltet og redde henne. Da han river av apparatet fra hodet hennes, hyler hun og besvimer. Doktoren angriper Styre, men sontareren skyver ham lett unna. Doktoren løper, men Styre skyter ham og han faller om.

Roboten har tatt med seg Zake, Krans og Vural til sfæren og det blir avslørt at Vural hadde prøvd å få til en avtale med Linx for å redde seg selv. Linx bryr seg ikke om den og velger å eksperimentere på Vural likevel. Harry finner Sarah og Doktoren, som begge er bevisstløse. Mannen som var lenket til steinen har i mellomtiden dødd. Styre ankommer og begynner å lese inn resultatet for eksperimentet. Harry gjør seg klar til å angripe ham, men Doktoren drar han bort. Det viser seg at Styre hadde truffet en metallbit som Doktoren hadde tatt med seg fra Nerva og det hadde reddet ham. Doktoren sier at Harry skal holde øye med Sarah mens han finner ut hvorfor Styre er der.

Styre setter i gang med ekspermient 8: brystkassens motstand mot trykk og musklenes styrke. Han tvinger Erak og Krans til å holde en stolpe som blir gradvis tyngre over brystkassen til Vural. Doktoren nærmer seg sfæren og møter på roboten som han uskadeliggjør med den soniske skrutrekkeren. Styre stopper eksperimentet midlertidig for å avgi en ny rapport og Doktoren tyvlytter. Doktoren går tilbake til Harry og Sarah, som har våknet opp. Han forteller at han har funnet ut at jorden har blitt et strategisk viktig punkt i sontarernes krig mot rutanerne. Poenget med Styres eksperimenter er å utforske menneskenes fysiske begrensninger og sontarerne vil deretter invadere jorden.

Doktoren klekker ut en plan. Han vil utfordre Styre og de vil slåss. Siden tyngdekraften på jorden er annerledes enn på Styres hjemplanet, vil han, etter en stund, bli utmattet og må derfor returnere til skipet sitt for å lade seg opp igjen. I mellomtiden skal Harry prøve å fjerne en viktig komponent fra skipet.

Doktoren konfronterer Styre og lyver om at eksperimentene hans er verdiløse fordi han har eksperimentert på den lavest kasten mennesker, slavekasten. Doktoren sier at han selv er medlem av krigerkasten og at det er han Styre bør evaluere. Det viser seg raskt at Doktoren er hurtigere enn Styre. Sarah og Harry befrir Zake, Krans og Vural og Harry sniker seg inn i sfæren. Han fjerner komponenten og løper ut igjen. Styre overmanner Doktoren men Vural redder ham. Styre dreper Vural og returnerer til sfæren og prøver å lade seg opp igjen, men feiler. Han dør og han og sfæren forsvinner i en eksplosjon.

Doktoren slår på Styres sendestasjon og forteller marsjalen at de har invasjonsplanene og at hvis sontarerne krysser buffersonen vil de bli drept. Marsjalen sverger på at han vil ta hevn og slår av senderen sin. Erak og Krans takker Doktoren, men velger å vente på menneskene fra Nerva på jorden. Doktoren, Sarah og Harry går inn i transmaten og forsvinner.

Utgivelser
----------

I oktober 1991 ble historien utgitt på VHS sammen med etterfølgende historie, *Genesis of the Daleks*. 9. oktober 2006 ble den gitt ut på DVD sammen med en dokumentar om sontarerne.

Ian Marter skrev boken basert på historien for Target Books. Den ble utgitt i november 1978. Siden Marter også spilte Harry i historien er han den eneste personen som har skrevet boken basert på en historie han selv har spilt i.

Se også
-------

* Doctor Who – hovedartikkel
* Liste over Doctor Who-historier
* DVD-utgivelser av Doctor Who

Eksterne lenker
---------------

 **The Tardis Data Core** har informasjon om: ***The Sontaran Experiment*** External website
* *The Sontaran Experiment* hos BBC
* Om restaureringen av *The Sontaran Experiment* for DVD-utgivelsen